ให้พ่อแม่เดือนละเท่าไหร่ดี
โดย...วรวรรณ ธาราภูมิ
18 เม.ย. 2555

โดย...วรวรรณ ธาราภูมิ
ไม่มีอะไรเป็นอาชญากรรมที่น่าเศร้าที่สุดเท่ากับการทอดทิ้งพ่อแก่แม่เฒ่าให้อดหรือป่วยตาย โดยไม่ได้เข้าไปดูแลช่วยเหลือเจือจุน
ลูกบางคนบอกว่าเงินเดือนไม่พอให้พ่อแม่ แต่ไปสังสรรค์ ไปซื้อกระเป๋า รองเท้าใหม่ได้เสมอๆ 
บางคนเลี้ยงหมา เลี้ยงแมวได้ แต่เลี้ยงพ่อแม่ไม่ได้ 
แมวป่วย หมาป่วย แทบจะเป็นจะตาย แต่พ่อแม่ที่รักและเลี้ยงดูเรามาตลอด เรากลับทอดทิ้ง 
ลำตัดรายการคุณพระช่วย มีแม่ค้าแก่ๆ คนหนึ่งอยู่คนเดียว มีลูก 2 คน คนหนึ่งอยู่ จ.เชียงใหม่ คนหนึ่งอยู่ จ.ราชบุรี แม่ค้าบอกว่าที่อยู่คนเดียวเพราะรำคาญ ลูกๆ ต่างคนต่างแย่งให้แม่ไปอยู่แต่ละจังหวัด แต่การแย่งนั้นคือ “ไอ้คนอยู่เชียงใหม่ไล่ให้ไปราชบุรี ไอ้คนอยู่ราชบุรีให้ไปอยู่เชียงใหม่”
คิดใหม่เถิด มงคลจะเกิดกับชีวิตเรา ความกตัญญูเป็นสิ่งประเสริฐสุด 
ไม่ต้องถ่อไปไหว้พระ 9 วัด ถ้าพระในบ้านยังไม่เคยกราบไหว้ ไม่ต้องไปตามกรี๊ดดารา ศิลปิน หรือนักการเมือง แต่ทอดทิ้งพ่อแม่ให้หงอยเหงา ทุกข์ทรมานจากโรคภัยโดยลูกๆ ไม่เหลียวแล 
สงกรานต์ปีนี้ ให้รดน้ำดำหัวพ่อแม่ และสำหรับแม่นั้น ครูบาอาจารย์ท่านสั่งมาว่าให้เอาน้ำล้างเท้าให้ท่าน เพราะเราทำกรรมหนักให้ท่านเหลือเกินในตอนอุ้มท้องและตอนคลอด 
สำหรับจะให้ท่านเดือนละเท่าไรนั้น ไม่มีสูตรตายตัว แต่ให้คำนึงถึง
1.พ่อแม่ทั้งสองฝั่ง ให้ถือเป็นพ่อแม่ตัว หากพบว่าเราลำบากมากที่จะเจียดเงินให้ท่าน เพราะมีลูก ต้องผ่อนบ้าน รถ ให้คิดว่าสมัยที่ท่านอายุเท่าเรา จะยิ่งลำบากขนาดไหน เพราะท่านไม่ได้เลี้ยงดูเราคนเดียว ทำไมเราจะผ่านพ้นไปไม่ได้
2.ต้องให้ท่านดำรงชีวิตได้ไม่ลำบาก ไม่ทรมาน
3.ต้องให้ท่านมีประกันสุขภาพ
4.ต้องดูแลบริหารทรัพย์สินของท่านให้เหมาะสมด้วย บ่อยครั้งจะพบว่าท่านบริหารจัดการไม่เป็น ไม่มีการทำบัญชีทรัพย์สิน เงินอาจแช่ในบัญชีออมทรัพย์ไว้เฉยๆ โดยไม่เกิดประโยชน์
5.อย่าปล่อยให้ความเหงาของท่าน หรือการถูกลูกๆ ทอดทิ้ง ทำให้มิจฉาชีพแอบแฝงมาหาประโยชน์ น่าแปลกใจไหมที่ทุกวันนี้มีพ่อแม่หลายคนที่เชื่อผู้จัดการแบงก์มากกว่าลูก เพราะผู้จัดการแบงก์เขาเข้าถึงตัวท่านมากกว่าลูกแท้ๆ 
6.หากพ่อแม่เรายังเลี้ยงตัวเองได้อยู่ ยังทำงาน ให้แนะนำเรื่องการจัดการเงินลงทุน เงินออม และประกันสุขภาพไว้แต่เนิ่นๆ
7.หากเงินเราไม่พอ ให้คิดเรื่องนำท่านมาอยู่ด้วย และขายบ้านที่ท่านอยู่ซะ ฝรั่งทำกันมาก และครอบครัวแบบไทยๆ มีดีที่ความแน่นแฟ้น หากทำได้ให้อยู่รวม เพราะท่านช่วยดูแลลูกๆ เราได้ เด็กก็อบอุ่น ปลอดภัย เวลาเราไปทำงาน ไม่มีผีอีเม้ยมาหลอกมาหลอน ท่านก็ชื่นใจได้รับความไร้เดียงสาของเด็ก
หากเชื่อเรื่องชาติภพ จงเชื่อว่ากรรมดีๆ จะส่งให้เราและลูกเราดี
หากไม่เชื่อเรื่องชาติภพ จงมองมันแบบวิทยาศาสตร์ก็ได้
นั่นก็คือ ชาติก่อนของเราคือพ่อแม่ หากท่านทำดี มันก็ส่งให้เราผู้เป็นลูกหรือชาตินี้ ดีไปด้วย และชาติหน้าของเราคือลูกๆ หากเราทำดีมันก็ทำให้ลูกๆ ดีไปด้วย
นี่ละชาติภพในมุมมองของพี่ตู่ 
DNA ของครอบครัวในชาติก่อน มันไหลมายังเราในชาตินี้ และลูกเราในชาติหน้า
ขอให้มีความสุขจากการเปลี่ยนตนเองเป็นลูกที่ดี มีกตัญญูตั้งแต่วันสงกรานต์นี้ค่ะ